សភាជាតិកម្ពុជា​អនុម័ត​កិច្ច​ព្រមព្រៀង​ពាណិជ្ជកម្ម​អាស៊ាន-ឥណ្ឌា
លោក​នាយក​រដ្ឋមន្ត្រី​ហ៊ុន សែន​ និយាយថា​ការនាំចេញ​របស់​កម្ពុជា​ទៅ​ឥណ្ឌា​ទាបជាង​ការនាំចូល​ពី​ឥណ្ឌា​ប្រមាណ​២០​ទៅ​៣០​ដង។
ភ្នំពេញ៖ នៅថ្ងៃអង្គារ៍នេះ រដ្ឋសភាកម្ពុជាបានផ្តល់សច្ចាប័នលើកិច្ចព្រមព្រៀងសេដ្ឋកិច្ចនិងពាណិជ្ជកម្មរវាងសមាគមអាស៊ាននិងប្រទេសឥណ្ឌាដែលប្រទេសកម្ពុជានឹងទទួលបានផលចំណេញពីលំហូរវិនិយោគ កំណើនសេដ្ឋកិច្ចនិងការពង្រីកទីផ្សារដ៏ធំ។ សមាជិកសភាចំនួន៨២រូបនៃសមាជិកវត្តមានចំនួន៩៦រូបបានលើកដៃយល់ព្រមលើកិច្ចព្រមព្រៀង សេដ្ឋកិច្ច ពាណិជ្ជកម្មនិងការដោះស្រាយជម្លោះរវាងបណ្តាប្រទេសអាស៊ាននិងប្រទេសឥណ្ឌាដើម្បីធ្វើឱ្យប្រសើរឡើងនូវកិច្ចសហប្រតិបត្តិការសេដ្ឋកិច្ច ការធ្វើកិច្ចការឱ្យឆ្ពោះទៅរកតំបន់ពាណិជ្ជកម្ម និងវិនិយោគអាស៊ាននិងឥណ្ឌាយូរអង្វែង។ លោកគង់ វិបុល រដ្ឋលេខាធិការក្រសួងសេដ្ឋកិច្ចនិងហិរញ្ញវត្ថុបានថ្លែងនៅក្នុងសម័យប្រជុំសភាថា ប្រទេសកម្ពុជានឹងទទួលបានអត្ថប្រយោជន៍ដ៏សំខាន់សម្រាប់លំហូរវិនិយោគ ការពង្រីកទីផ្សារ ពាណិជ្ជកម្ម និងកំណើនសេដ្ឋកិច្ចបន្ថែមទៀតពីកិច្ចព្រមព្រៀងនេះ។ «កិច្ចព្រមព្រៀងនេះមានសារៈសំខាន់សម្រាប់ព្រះរាជាណាចក្រកម្ពុជានិងតំបន់អាស៊ានទាំងមូល ដែលយើងរំពឹងថាបន្ទាប់ពីកិច្ចព្រមព្រៀងនេះត្រូវបានផ្តល់សច្ចាប័នដល់ព្រះរាជាណាចក្រកម្ពុជា យើងនឹងមានទីផ្សារដ៏ធំមួយទៀតនិងមានលំហូរនៃវិនិយោគចូលមកប្រទេសកម្ពុជាទៀតដើម្បីផ្តល់ ការងារជូនប្រជាពលរដ្ឋខ្មែរនិងធ្វើឱ្យកំណើនសេដ្ឋកិច្ចរបស់រាជរដ្ឋាភិបាលនិងព្រះរាជាណាចក្រ ទាំងមូលថែមទៀតនៅក្នុងការអភិវឌ្ឍសេដ្ឋកិច្ច»។ លោកនាយករដ្ឋមន្ត្រីហ៊ុន សែន បានបញ្ជាក់នៅក្នុងសេចក្តីថ្លែងហេតុជូនរដ្ឋសភាថាប្រទេសកម្ពុជា បាននាំចេញប្រេងដូង រមៀត គ្រាប់ធញ្ញជាតិមានជាតិប្រេង និងសម្លៀកបំពាក់ទៅប្រទេសឥណ្ឌា។ ប្រទេសឥណ្ឌាបាននាំចូលភាគច្រើនថ្នាំពេទ្យ និងគ្រឿងវាយនភ័ណ្ឌមកកាន់ប្រទេសកម្ពុជា។ ការ នាំចូលថ្នាំពេទ្យរបស់ប្រទេសឥណ្ឌាត្រូវបានលើកលែងពន្ធ។ លោកនាយករដ្ឋមន្ត្រីហ៊ុន សែន បានបន្តថាការនាំចេញរបស់កម្ពុជាទៅឥណ្ឌាទាបជាងការនាំចូលពីឥណ្ឌាប្រមាណ២០ទៅ៣០ដង។ នៅក្នុងឆ្នាំ២០០៨ ការនាំចេញរបស់កម្ពុជាទៅឥណ្ឌាមានតម្លៃទឹកប្រាក់៤,២១លានដុល្លារអាមេរិក និងការនាំចូលរបស់ឥណ្ឌាមកកម្ពុជាមានទឹកប្រាក់៨៨,៦៦លានដុល្លារអាមេរិក។ លោកយឹម សុវណ្ណ សមាជិកសភាគណបក្សសម រង្ស៊ី បានថ្លែងថាលោកគាំទ្រកិច្ចព្រមព្រៀងសេដ្ឋកិច្ចនិងពាណិជ្ជកម្មជាមួយប្រទេសឥណ្ឌានេះ។ ប៉ុន្តែរាជរដ្ឋាភិបាលកម្ពុជាត្រូវតែធ្វើឱ្យកិច្ចព្រម ព្រៀងនេះផ្តល់ផលចំណេញដល់ប្រទេសកម្ពុជា។ លោកយឹម សុវណ្ណ បានបន្ថែមថាកម្ពុជាត្រូវកែប្រែប្រទេសឱ្យទៅជាកន្លែងផលិតដោយត្រូវរកអ្នកវិនិយោគទុនល្អៗហើយត្រូវចេះការពារអ្នកវិនិយោគពីការគំរាមកំហែងនៃអំពើពុករលួយ និងការស៊ីសំណូក។ «ការប្រណាំងប្រជែងសេដ្ឋកិច្ចនៅក្នុងតំបន់ យើងមិនទាន់ប្រណាំងប្រជែងជាមួយគេបានទេ។តួលេខនាំចូលពីប្រទេសថៃ២.០០០លានដុល្លារអាមេរិក និងពីប្រទេសវៀតណាម២.០០០លាន ដុល្លារអាមេរិក។ ប៉ុន្តែកម្ពុជានាំចេញទៅប្រទេសថៃនិងប្រទេសវៀតណាម៦០-៧០លានដុល្លារ អាមេរិក។ យើងជាទីផ្សាររបស់គេ។ ប្រទេសកម្ពុជាត្រូវជំរុញសកម្មភាពសេដ្ឋកិច្ចឱ្យបានខ្លាំងទាល់ តែយើងកែប្រែទឹកដីកម្ពុជាជាកន្លែងផលិត និងកែប្រែប្រទេសថៃ ប្រទេសវៀតណាម សហគមន៍ អឺរ៉ុប និងសហរដ្ឋអាមេរិកជាទីផ្សាររបស់យើង»។ លោកឈាង វុន ប្រធានគណៈកម្មការការបរទេសនៃរដ្ឋសភា បានថ្លែងថារាជរដ្ឋាភិបាលមានគោល នយោបាយជំរុញ និងលើកទឹកចិត្តដល់អ្នកវិនិយោគទុនជាតិ និងបរទេសឱ្យមានការផលិតសម្រាប់ ការនាំចេញទៅកាន់ទីផ្សារតំបន់និងពិភពលោក។ «រាជរដ្ឋាភិបាលកម្ពុជាសព្វថ្ងៃដែលដឹកនាំដោយសម្តេចតេជោ ហ៊ុន សែន កំពុងជំរុញការផលិតនេះ។ ការផលិតឱ្យមានស្តង់ដានិងឱ្យបានត្រឹមត្រូវអាចនាំទៅលក់នៅស្រុកក្រៅបាន។ ការផលិតដែលយើងជាម្ចាស់លើទំនិញដែលយើងប្រើប្រាស់ក្នុងស្រុក។ យើងត្រូវបង្កលក្ខណៈឱ្យតម្លៃ សេវា ជុំវិញការផលិតឱ្យថោក»។ ក្រុមអ្នកវិភាគសេដ្ឋកិច្ចបាននិយាយថាកិច្ចព្រមព្រៀងនេះនឹងផ្តល់សញ្ញាវិជ្ជមានដល់កំណើនសេដ្ឋ កិច្ចរបស់ប្រទេសកម្ពុជា៕